ഐ.ഒ.സി പമ്ബിന്റെ പേരില്: കൊമ്ബുകോര്ക്കല് 2ാം തവണ: സര്ക്കാര് പദ്ധതിക്ക് നഗരസഭയുടെ സ്റ്റോപ്പ് മെമ്മോ മാവേലിക്കര: കെ.എസ്.ആര്.ടി.സി ഡിപ്പോയില് ഐ.ഒ.സി പമ്ബ് സ്ഥാപിക്കുന്നതുമായി ബന്ധപ്പെട്ട് നഗരസഭയും കെ.എസ്.ആര്.ടി.സിയും തമ്മില് വീണ്ടും കൊമ്ബുകോര്ക്കുന്നു. സര്ക്കാരിന്റെ നൂറുദിന പദ്ധതിക്കാണ് സ്റ്റോപ്പ് മെമ്മോ നല്കിയിരിക്കുന്നത്. നിലവിലുള്ള ഡീസല് പമ്ബിനോട് ചേര്ന്ന് പെട്രോള് പമ്ബ് കൂടി ചേര്ത്ത് പൊതുജനങ്ങള്ക്ക് കൂടി ഇന്ധനം നല്കുന്ന സര്ക്കാര് പദ്ധതി ആഗസ്റ്റ് 15ന് നിര്മ്മാണം പൂര്ത്തീകരിക്കുകയായിരുന്നു ലക്ഷ്യം. എന്നാല് നഗരസഭ ഉടക്കിട്ടതോടെ നിര്മ്മാണം പ്രതിസന്ധിയിലായി. കഴിഞ്ഞ സര്ക്കാരിന്റെ കാലത്ത് കെ.എസ്.ആര്.ടി.സിയുടെ ഷോപ്പിംഗ് കോംപ്ലക്സ് നിര്മ്മാണത്തിനും നഗരസഭ സ്റ്റോപ്പ് മെമ്മോ നല്കിയിരുന്നു. ഈ പദ്ധതി പിന്നീടിതുവരെ തുടങ്ങാനായിട്ടില്ല. പമ്ബ് നിര്മ്മാണവും ഇതുപോലെ പാതിവഴിയില് ഉപേക്ഷിക്കുമോയെന്ന ആശങ്കയിലാണ് മാവേലിക്കര നിവാസികള്. പമ്ബ് വരുന്നതോടെ ഡിപ്പോയില് സ്ഥലക്കുറവ് അനുഭവപ്പെടുമെങ്കിലും ഇതിന് പരിഹാരം കണ്ടെത്തിയാല് പദ്ധതി നടപ്പാക്കാവുന്നതേയുള്ളൂ. പദ്ധതിക്കെതിരല്ല, അനുമതി വാങ്ങണം സര്ക്കാര് വികസന പദ്ധതിക്ക് നഗരസഭ എതിരല്ല. പ്ലാനും എസ്റ്റിമേറ്റും സഹിതം അപേക്ഷ നല്കി അനുമതിയോടെ വേണം നിര്മ്മാണം നടത്താന്. ഇതുവരെ അപേക്ഷ നല്കിയിട്ടില്ല. നിര്മ്മാണം നടത്തുന്നതായി എ.ടി.ഒ കത്ത് നല്കുക മാത്രമാണ് ചെയ്തിട്ടുള്ളത്. സ്ഥലപരിമിതിയുള്ള ബസ് സ്റ്റാന്ഡിന്റെ പകുതി ഭാഗം കൈയേറിയാണ് നിര്മ്മാണം നടക്കുന്നത്. റോഡ് വികസനത്തിന് വിട്ടുനല്കാന് തീരുമാനിച്ച കെ.എസ്.ആര്.ടി.സിക്ക് മുന്നിലുള്ള നഗരസഭയുടെ സ്ഥലവും കൈയേറിയിട്ടുണ്ട്. ഇത് അളന്ന് തിരിക്കാന് കൗണ്സില് യോഗം തീരുമാനിച്ചിട്ടുണ്ട്. ലളിതാ രവീന്ദ്രനാഥ്, വൈസ് ചെയര്പേഴ്സണ് മാവേലിക്കര നഗരസഭ സി.പി.എം രാഷ്ട്രീയമായി നേരിടും ഐ.ഒ.സി രേഖകള് തയ്യാറാക്കി ജൂണില് നഗരസഭയില് അനുമതിക്കായി സമര്പ്പിച്ചിരുന്നു. എന്നാല് നഗരസഭ നടപടി സ്വീകരിച്ചില്ല. സര്ക്കാര് പദ്ധതിയെന്ന നിലയില് നിര്മ്മാണം ആരംഭിച്ചിട്ടുണ്ട്. നഗരസഭ നല്കിയെന്ന് പറയുന്ന സ്റ്റോപ്പ് മെമ്മോ ആഗസ്റ്റ് 3നാണ് കൈമാറിയത്. എന്നാല് ജൂലായ് 3 എന്നാണ് രേഖപ്പെടുത്തിയിരുന്നത്. ഇതില് നഗരസഭയുടെ സീലും സെക്രട്ടറിയുടെ ഒപ്പും ഉണ്ടായിരുന്നില്ല. അസി. എന്ജിനിയറാണ് ഒപ്പിട്ടിരുന്നത്. സര്ക്കാരിന്റെ നൂറുദിന കര്മ്മപദ്ധതിയില് പദ്ധതി ഉള്പ്പെടരുതെന്ന് ആഗ്രഹിക്കുന്ന യു.ഡി.എഫ്, ബി.ജെ.പി കൗണ്സിലര്മാരാണ് നിര്മ്മാണം തടസപ്പെടുത്തുന്നത്. ഇതിനെ സി.പി.എം രാഷ്ട്രീയമായി നേരിടും. കെ. മധുസൂദനന്, സി.പി.എം ഏരിയാ സെക്രട്ടറി സ്റ്റാന്ഡിനെ സംരക്ഷിക്കുന്ന വികസനം മതി രാജഭരണകാലം മുതലുള്ള മാവേലിക്കര ബസ് സ്റ്റാന്ഡിന്റെ ഇപ്പോഴത്തെ അവസ്ഥ പരിതാപകരമാണ്. വികസനത്തിന് ബി.ജെ.പി എതിരല്ല, എന്നാല് ബസ് സ്റ്റാന്ഡ് ഇല്ലാതാക്കുന്ന വികസന പ്രവര്ത്തനം അനുവദിക്കില്ല. നഗരസഭയില് നിലവില് ഏഴ് പമ്ബുകളുണ്ട്. ഇപ്പോഴത്തെ അവസ്ഥയില് പമ്ബിന് പകരം ബസ് സ്റ്റാന്ഡാണ് വേണ്ടത്. ബസ് സ്റ്റാന്ഡ് മാറ്റാനുള്ള നീക്കമാണ് നടക്കുന്നത്. ഗാരേജ് മാറ്റിയത് ഇതിന് തെളിവാണ്. രാജേഷ്, സ്റ്റാന്ഡിംഗ് കമ്മിറ്റി ചെയര്മാന്, ബി.ജെ.പി